
	      ÁFORM UM LAGASETNINGU
          – sbr. samþykkt ríkisstjórnar frá 10. mars 2017, 1.-4. gr.

	Málsheiti og nr.
	Frumvarp til laga um verðbréfafyrirtæki / FJR2023110127
	Ráðuneyti /verkefnisstjóri
	Fjármála- og efnahagsráðuneyti / Gunnlaugur Helgason
	Innleiðing EES-gerðar?
	☒ Já
☐ Nei

	Dags.
	4. júlí 2024


	A. Úrlausnarefni

	Forsaga máls og tilefni
A. Inngangur.
Verðbréfafyrirtæki eru fyrirtæki sem hafa það að meginstarfsemi að veita fjárfestingarþjónustu eða stunda fjárfestingarstarfsemi, svo sem að miðla og framkvæma viðskiptafyrirmæli fyrir hönd viðskiptavina, stunda viðskipti með fjármálagerninga fyrir eigin reikning eða fyrir viðskiptavini, veita fjárfestingarráðgjöf og eignastýringarþjónustu og hafa umsjón með útboðum fjármálagerninga. Þau eru því í samkeppni við banka og aðrar lánastofnanir, sem geta einnig veitt fjárfestingarþjónustu og stundað fjárfestingarstarfsemi. Ólíkt lánastofnunum starfa verðbréfafyrirtæki þó ekki við að taka við innlánum og veita útlán. Þau standa því ekki frammi fyrir sams konar útlána- og lausafjáráhættu og lánastofnanir sem geta þurft að greiða út innlán með skömmum fyrirvara. Þá stafar almennt ekki hliðstæð kerfisleg áhætta af starfsemi verðbréfafyrirtækja og lánastofnana; áhætta af starfsemi þeirra er alla jafna bundnari við viðskiptavini þeirra og markaði með fjármálagerninga þar sem þau eiga í viðskiptum.
Starfandi verðbréfafyrirtæki á Evrópska efnahagssvæðinu eru ríflega 5.500 talsins. Þar af eru 225 í EFTA-ríkjunum Íslandi, Liechtenstein og Noregi.[footnoteRef:2] Átta verðbréfafyrirtæki hafa starfsleyfi hér á landi.[footnoteRef:3] Ekkert þeirra telst kerfislega mikilvægt.[footnoteRef:4] Umfang þeirra er einungis brot af umfangi innlendra lánastofnana. Samanlagðar eignir þeirra í lok árs 2022 voru þannig tæplega 3,4 milljarðar króna, sem var aðeins 0,07% af eignum viðskiptabankanna fjögurra, og samanlagður hagnaður þeirra á því ári var um 864 milljónir króna, eða 1,2% af hagnaði viðskiptabankanna.[footnoteRef:5] Meirihluti íslensku verðbréfafyrirtækjanna hefur heimild til að veita fjárfestingarráðgjöf og sinna eignastýringu, taka við, miðla og framkvæma viðskiptafyrirmæli fyrir hönd viðskiptavina og hafa umsjón með útboði fjármálagerninga án sölutryggingar. Engu þeirra er heimilt að eiga í viðskiptum fyrir eigin reikning, veita sölutryggingu í tengslum við útgáfu eða útboð fjármálagerninga eða reka markaðstorg fjármálagerninga eða skipulegt markaðstorg.[footnoteRef:6]
B. Aðdragandi Evrópugerða um verðbréfafyrirtæki.
Fram til 2021 féllu verðbréfafyrirtæki undir sömu varfærnisumgjörð Evrópusambandsins og lánastofnanir, það er reglugerð (ESB) nr. 575/2013, um varfærniskröfur að því er varðar lánastofnanir og verðbréfafyrirtæki („CRR“), og tilskipun 2013/36/ESB, um aðgang að starfsemi lánastofnana og varfærnieftirlit með lánastofnunum og verðbréfafyrirtækjum („CRD IV“). CRR og CRD IV ásamt undirgerðum mynda viðamikið regluverk um eigið fé og laust fé, áhættustýringu, stjórnarhætti, eignarhald, upplýsingagjöf, eftirlit og margvísleg önnur atriði. Gerðirnar byggjast á viðmiðum um varfærniskröfur til stórra alþjóðlegra banka, svonefndum Basel-viðmiðum, og beinast því að verulegu leyti að því að tryggja að útlána- og innlánastarfsemi og greiðslumiðlun banka viðhaldist í gegnum hagsveiflur. Gerðirnar voru innleiddar hér á landi í nokkrum áföngum með breytingum á lögum um fjármálafyrirtæki, nr. 161/2002, og stjórnvaldsfyrirmælum á grundvelli þeirra.
Í desember 2014 leitaði framkvæmdastjórn Evrópusambandsins eftir áliti Evrópsku bankaeftirlitsstofnunarinnar á því hvort regluverkið væri við hæfi fyrir verðbréfafyrirtæki. Eftirlitsstofnunin skilaði skýrslu ári síðar þar sem mælt var með því að kerfislega mikilvæg verðbréfafyrirtæki féllu áfram undir CRR og CRD IV en að mótaður yrði einfaldari reglurammi fyrir önnur verðbréfafyrirtæki, sem er yfirgnæfandi meirihluti verðbréfafyrirtækja. Gildandi rammi væri óþarflega flókinn og íþyngjandi fyrir flest verðbréfafyrirtæki og nýr rammi fyrir verðbréfafyrirtæki gæti tekið betur mið af þeirri áhættu sem tengist starfsemi þeirra frekar en áhættu sem tengist starfsemi lánastofnana. Stofnunin skilaði álitum í október 2016 og september 2017 með nánari tillögum um það hvaða verðbréfafyrirtæki ættu að falla áfram undir CRR og CRD IV og hvaða reglur ættu að gilda fyrir önnur verðbréfafyrirtæki.
Framkvæmdastjórn Evrópusambandsins lagði fram tillögur að reglugerð og tilskipun í desember 2017 sem byggðust á tillögum Evrópsku bankaeftirlitsstofnunarinnar. Evrópusambandið samþykkti tillögurnar sem reglugerð (ESB) 2019/2033, um varfærniskröfur til verðbréfafyrirtækja („IFR“), og tilskipun (ESB) 2019/2034, um varfærniseftirlit með verðbréfafyrirtækjum („IFD“) í nóvember 2019. Gerðirnar tóku í meginatriðum gildi í Evrópusambandinu í júní 2021. 
C. Efni Evrópugerðanna.
Gerðirnar gilda um langflest verðbréfafyrirtæki. Verðbréfafyrirtæki sem eiga í viðskiptum fyrir eigin reikning eða veita sölutryggingu í tengslum við útgáfu eða útboð fjármálagerninga og eru með minnst 15 milljarða evra eignir heyra þó áfram undir CRR og CRD IV og lögbært yfirvald getur ákveðið að hið sama gildi um mikilvæg verðbréfafyrirtæki sem eiga í viðskiptum fyrir eigin reikning eða veita sölutryggingu í tengslum við útgáfu eða útboð fjármálagerninga með minnst 5 milljarða evra eignir. Sú lýsing á ekki við um neitt íslenskt verðbréfafyrirtæki sem eru öll víðs fjarri því að búa yfir slíkum eignum. Öll verðbréfafyrirtæki hér á landi falla því undir gildissvið nýju Evrópugerðanna. 
Verðbréfafyrirtækjum sem falla undir gildissvið gerðanna er skipt í lítil og ótengd verðbréfafyrirtæki annars vegar og önnur verðbréfafyrirtæki hins vegar. Lítil og ótengd verðbréfafyrirtæki eru fyrirtæki sem meðal annars eiga ekki í viðskiptum fyrir eigin reikning, varðveita ekki eignir viðskiptavina, eru með minna en jafnvirði 1,2 milljarða evra í stýringu, meðhöndla að meðaltali daglega fyrirmæli viðskiptavina fyrir minna en jafnvirði 100 milljóna evra í reiðufjárviðskiptum eða milljarðs evra í afleiðuviðskiptum, eiga minna en jafnvirði 100 milljóna evra eignir og hafa minna en jafnvirði 30 milljóna evra í árstekjur af fjárfestingarstarfsemi og -þjónustu. Vægari kröfur eru gerðar til lítilla og ótengdra verðbréfafyrirtækja en annarra verðbréfafyrirtækja.
Eftirfarandi er meginefni IFR:
Eigið fé: Verðbréfafyrirtæki skulu viðhalda tilteknu magni eigin fjár. Byggt er á reglum CRR um samsetningu eigin fjár. Lítil og ótengd verðbréfafyrirtæki skulu viðhalda hvorri eftirtalinna fjárhæða sem er hærri: a) fjórðungi fasts kostnaðar á ári eða b) lágmarksstofnframlagi samkvæmt IFD (sem er jafnvirði 75, 150 eða 750 þúsund evra og ræðst af starfsheimildum verðbréfafyrirtækis). Önnur verðbréfafyrirtæki þurfa að viðhalda hverri eftirtalinna fjárhæða sem er hæst: a) fjórðungi fasts kostnaðar á ári, b) lágmarksstofnframlagi samkvæmt IFD eða c) kröfu vegna svokallaðra K-þátta. Krafa vegna K-þátta er samtala margfeldis tilgreindra stuðla og nokkurra fjárhæða sem eiga að varpa ljósi á áhættu viðskiptavina verðbréfafyrirtækis, áhættu markaðar af starfsemi þess og áhættu verðbréfafyrirtækisins sjálfs, svo sem virði eigna í stýringu fyrirtækisins og daglegs magns viðskipta.
Samþjöppunaráhætta: Verðbréfafyrirtæki sem eru ekki lítil og ótengd þurfa almennt að viðhalda viðbótareiginfé vegna áhættu gagnvart einstökum viðskiptavinum eða hópi tengdra viðskiptavina sem er umfram 25% af eigin fé verðbréfafyrirtækjanna. Þau þurfa jafnframt að tilkynna lögbæru yfirvaldi um slíka áhættu.
Laust fé: Verðbréfafyrirtæki þurfa almennt að viðhalda lausu fé sem nemur 1/12 af föstum kostnaði þeirra á ári að viðbættum 1,6% af ábyrgðum sem þau veita viðskiptavinum. Lögbær yfirvöld mega undanþiggja lítil og ótengd verðbréfafyrirtæki frá kröfunni.
Birting upplýsinga: Verðbréfafyrirtæki sem eru ekki lítil og ótengd skulu almennt birta árlega upplýsingar um áhættustýringu, stjórnarhætti, eigið fé, starfskjör, hvernig þau beita atkvæðisrétti sínum í skráðum félögum þar sem þau fara með meira en 5% atkvæðisréttar og áhættu sem tengist umhverfis- og félagslegum þáttum og stjórnarháttum.
Upplýsingagjöf til lögbærra yfirvalda: Verðbréfafyrirtæki skulu fjórum sinnum á ári, eða árlega ef þau eru lítil og ótengd, veita lögbærum yfirvöldum upplýsingar um eigið fé, samþjöppunaráhættu og laust fé.
Eftirfarandi er meginefni IFD:
Stofnframlag: Stofnframlag verðbréfafyrirtækja skal vera jafnvirði 75, 150 eða 750 þúsund evra og fer það eftir starfsheimildum fyrirtækjanna. Hæsta krafan gildir fyrir verðbréfafyrirtæki sem er heimilt að eiga í viðskiptum fyrir eigin reikning, veita sölutryggingu í tengslum við útgáfu eða útboð fjármálagerninga eða reka skipulegt markaðstorg. Lægsta krafan gildir fyrir verðbréfafyrirtæki sem er það óheimilt og sem varðveita ekki eignir viðskiptavina.
Stjórnarhættir: Verðbréfafyrirtæki sem eru ekki lítil og ótengd skulu hafa traust fyrirkomulag stjórnarhátta, vakta og stýra áhættu sem þau og viðskiptavinir standa frammi fyrir og tryggja að uppsetning starfskjara mikilvægra starfsmanna samræmist langtímahagsmunum fyrirtækjanna.
Eftirlit: Aðildarríki skulu tilnefna lögbær yfirvöld sem skulu hafa eftirlit með því að verðbréfafyrirtæki fari eftir ákvæðum tilskipunarinnar og IFR. Lögbær yfirvöld skulu hafa nægar eftirlits- og viðurlagaheimildir til að framfylgja ákvæðum gerðanna. Þau skulu meðal annars geta krafist þess að verðbréfafyrirtæki hafi meira eigið fé eða laust fé en IFR áskilur. Lögbær yfirvöld mismunandi aðildarríkja skulu vinna náið saman og skiptast á upplýsingum.
D. Upptaka Evrópugerðanna í EES-samninginn.
Gerðir sem Evrópusambandið samþykkir og heyra undir EES-samninginn eru teknar upp í samninginn með ákvörðun sameiginlegu EES-nefndarinnar, þar sem sæti eiga fulltrúar EFTA-ríkjanna Íslands, Liechtenstein og Noregs auk fulltrúa Evrópusambandsins. Íslandi, Liechtenstein og Noregi ber að innleiða gerðir sem eru teknar upp í samninginn í landsrétt sinn. Reglugerðir skulu innleiddar sem slíkar en ríki hafa svigrúm um form og aðferð við innleiðingu tilskipana.
Unnið er að upptöku IFR og IFD í EES-samninginn. Stefnt er að því að taka þær upp í samninginn árið 2025. Íslandi mun bera skylda til að leiða þær í landsrétt þegar og ef þær verða teknar upp í samninginn.

Hvert er úrlausnarefnið?
Að leiða í landsrétt IFR og IFD.

Að hvaða marki duga gildandi lög og reglur ekki til?
Nú er að verulegu leyti fjallað saman um lánastofnanir og verðbréfafyrirtæki í lögum um fjármálafyrirtæki. Innleiðing IFR og IFD kallar á að í megindráttum verði skilið þar á milli, þótt að ákvæði um lánastofnanir eigi áfram að gilda um mjög stór og mikilvæg verðbréfafyrirtæki. 

	B. Markmið 

	Stefna hins opinbera á viðkomandi málefnasviði/málaflokki
Í sáttmála Framsóknarflokks, Sjálfstæðisflokks og Vinstrihreyfingarinnar – græns framboðs um ríkisstjórnarsamstarf kemur fram að ríkisstjórnin leggi áherslu á framkvæmd og þróun EES-samningsins þannig að hagsmunir og fullveldi Íslands í samstarfi og viðskiptum við önnur ríki sé tryggt. Lögð verði áhersla á frjáls og opin alþjóðaviðskipti og greiðan aðgang íslensks atvinnulífs að erlendum mörkuðum. 
Í umfjöllun um stefnumótun á sviði markaðseftirlits og neytendamála í greinargerð með tillögu til þingsályktunar um fjármálaáætlun fyrir árin 2024–2028, segir að meginmarkmið málefnasviðsins sé alþjóðleg samkeppnishæfni atvinnulífsins sem byggist á efnahagslegu, umhverfislegu og samfélagslegu jafnvægi.
Í Hvítbók um framtíðarsýn fyrir fjármálakerfið segir að til þess að tryggja að laga- og regluverk á fjármálamarkaði stuðli allt í senn að traustum, stöðugum og hagkvæmum fjármálamarkaði ættu íslensk stjórnvöld að leggja áherslu á tímanlega innleiðingu Evrópuregluverks fyrir fjármálamarkað.

Markmið sem að er stefnt með lagasetningu í ljósi úrlausnarefnis og stefnu stjórnvalda
Tímanleg innleiðing IFR og IFD er liður í góðri framkvæmd Íslands á EES-samningnum og því að tryggja áframhaldandi aðgang íslenskra fyrirtækja að innri markaði Evrópska efnahagssvæðisins. Gerðirnar laga regluverk um fjármálafyrirtæki betur að starfsemi verðbréfafyrirtækja. Innleiðing þeirra er því til þess fallin að draga úr reglubyrði íslenskra verðbréfafyrirtækja, og þannig auka samkeppnishæfni íslensks atvinnulífs, án þess að koma niður á öryggi fjármálakerfisins.

	C. Leiðir

	Ekkert aðhafst - hvaða afleiðingar hefði það? 
Íslensk fjármálafyrirtæki byggju við annað regluverk en fjármálafyrirtæki annars staðar á Evrópska efnahagssvæðinu sem gæti torveldað viðskipti utan Íslands. Verðbréfafyrirtæki byggju við óþarflega íþyngjandi regluverk. Þá bryti það gegn skuldbindingum Íslands samkvæmt EES-samningnum að innleiða gerðirnar ekki eftir að þær hafa verið teknar upp í samninginn.

Önnur úrræði en lagasetning sem metin hafa verið
Nauðsynlegt er að setja ný lög og/eða breyta gildandi lögum, einkum lögum um fjármálafyrirtæki, til að innleiða gerðirnar. Aftur á móti kemur til greina að útfæra lög nánar í stjórnvaldsfyrirmælum.

Mögulegar leiðir við lagasetningu
Eftirfarandi er meðal helstu álitamála:
1. Hvenær eiga lög að taka gildi?
Ákveða þarf hvenær innleiðingarlög eigi að taka gildi. Líklegt er að Evrópugerðirnar verði teknar upp í EES-samninginn í upphafi árs 2025 en að EES-/EFTA-ríkin hafi nokkurra mánaða frest til að innleiða þær í landsrétt. IFR og IFD öðluðust í meginatriðum gildi í Evrópusambandinu í júní 2021.
2. Á að setja ný lög um verðbréfafyrirtæki? Hvernig eiga þau þá að vera sett upp?
Til greina kemur að setja ný lög um verðbréfafyrirtæki sem innleiði IFR og IFD. Gildandi lög um fjármálafyrirtæki myndu þá fyrst og fremst fjalla um lánastofnanir og til greina kæmi að endurnefna þau lög um lánastofnanir.
Ef sett yrðu ný lög um verðbréfafyrirtæki þarf að ákveða hvernig þau yrðu sett upp. Til greina kæmi til dæmis að byggja á uppsetningu IFD, að taka mið af uppsetningu gildandi íslenskra laga, einkum laga um fjármálafyrirtæki, að horfa til uppsetningar danskra, sænskra og finnskra laga um efnið eða að meta einfaldlega hvaða uppsetning virkar rökrétt og aðgengileg.
3. Hvernig á að nýta svigrúm í IFD?
Íslandi mun bera að taka IFR upp í landsrétt sem slíka þegar og ef hún verður tekin upp í EES-samninginn. Í nokkrum ákvæðum IFD er aðildarríkjum aftur á móti veitt svigrúm við útfærslu:
Hvert eða hver eiga lögbær yfirvöld að vera? Aðildarríki skulu samkvæmt 4. gr. tilskipunarinnar tilnefna eitt eða fleiri lögbær yfirvöld til að sinna eftirliti og öðrum verkefnum sem kveðið er á um í tilskipuninni og IFR.
Á að mæla fyrir um stjórnsýsluviðurlög eða refsingar? Aðildarríki skulu samkvæmt 18. gr. tilskipunarinnar mæla fyrir um stjórnsýsluviðurlög vegna brota gegn fyrirmælum í tilgreindum ákvæðum hennar. Aðildarríkjum er þó heimilt að leggja refsingar við brotum frekar en stjórnsýsluviðurlög.
Brot gegn hvaða ákvæðum eiga að varða viðurlögum? Í 1. mgr. 18. gr. IFD er kveðið á um að brot gegn tilgreindum ákvæðum tilskipunarinnar og IFR skuli varða viðurlögum. Aðildarríkjum er heimilt að kveða á um viðurlög vegna brota gegn öðrum ákvæðum.
Á að mæla fyrir um hámark kaupauka? Samkvæmt 2. mgr. 30. gr. tilskipunarinnar skulu aðildarríki tryggja að verðbréfafyrirtæki ákvarði viðeigandi hlutfall milli breytilegra og fastra þátta heildarlauna í starfskjarastefnum sínum. Í 25. aðfaraorði tilskipunarinnar er þó áréttað að tilskipunin komi ekki í veg fyrir að aðildarríki geri strangari kröfur um hámarkshlutfall milli breytilegra og fastra þátta launa, eftir atvikum með hámarkshlutfalli breytilegra launa sem gildi fyrir öll eða tilteknar tegundir verðbréfafyrirtækja. Kaupaukar til starfsmanna verðbréfafyrirtækja mega nú ekki vera hærri en 25% af föstum starfskjörum samkvæmt 5. tölul. 1. mgr. 57. gr. b laga um fjármálafyrirtæki og ekki má veita stjórnarmönnum og starfsmönnum sem starfa við áhættustýringu, innri endurskoðun eða regluvörslu kaupauka samkvæmt 5. mgr. sömu greinar.
Á að breyta viðmiðum fyrir greiðslu kaupauka með hlutabréfum og skyldum gerningum? Samkvæmt j-lið 1. mgr. 32. gr. tilskipunarinnar skal að minnsta kosti helmingur breytilegra launa samanstanda af hlutabréfum og skyldum gerningum. Samkvæmt 3. mgr. sömu greinar er aðildarríkjum heimilt að takmarka gerð og skipulag slíkra gerninga og banna notkun tiltekinna gerninga.
Samkvæmt 4. mgr. sömu greinar gildir áskilnaður j-liðar ekki um verðbréfafyrirtæki ef eignir fyrirtækjanna eru undir 100 milljónum evra að meðaltali yfir síðustu fjögur ár og ekki um starfsmenn ef breytileg laun þeirra eru ekki hærri en 50 þúsund evrur á ári og ekki meira en fjórðungur af heildarárslaunum. Aðildarríkjum er samkvæmt 5. og 6. mgr. greinarinnar heimilt að hækka eða lækka eignaviðmiðið að tilgreindum skilyrðum uppfylltum. Aðildarríkjum er samkvæmt 7. mgr. greinarinnar heimilt að lækka launaviðmiðið að tilgreindum skilyrðum uppfylltum.

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni
1. Hvenær eiga lög að taka gildi?
Líklega verður lagt til að frumvarpið taki gildi um mitt ár 2025. Hugsanlega kemur til greina að fresta gildistöku tiltekinna skuldbindinga.
2. Á að setja ný lög um verðbréfafyrirtæki? Hvernig eiga þau þá að vera sett upp?
Líklega verður lagt til að IFR og IFD verði innleiddar með nýjum lögum um verðbréfafyrirtæki, en ekki hefur verið ákveðið hvernig uppsetning þeirra ætti að vera. Til greina kemur að vísa þar til tiltekinna kafla í lögum um fjármálafyrirtæki sem eigi áfram að gilda um verðbréfafyrirtæki. Fleira kemur þó til greina ef önnur nálgun reynist heppilegri, svo sem að innleiða verðbréfafyrirtækjagerðirnar í nýjum kafla í lögum um markaði fyrir fjármálagerninga, nr. 115/2021.
3. Hvernig á að nýta svigrúm í IFD?
Hvert eða hver eiga lögbær yfirvöld að vera? Fjármálaeftirlitið, sem er hluti Seðlabanka Íslands, hefur almennt eftirlit með fyrirtækjum á fjármálamarkaði. Því er áformað að Seðlabankinn verði lögbært yfirvald samkvæmt tilskipuninni.
Á að mæla fyrir um stjórnsýsluviðurlög eða refsingar? Líklega verður lagt upp með að sams konar brot varði refsingu og nú þegar varða refsingu samkvæmt 112. gr. b og 112. gr. e laga um fjármálafyrirtæki.
Brot gegn hvaða ákvæðum eiga að varða viðurlögum? Metið verður hvort tilefni sé til að brot gegn öðrum ákvæðum en tilskipunin áskilur varði viðurlögum.
Á að mæla fyrir um hámark kaupauka? Líklega verður lagt til að áfram verði mælt fyrir um hámark kaupauka en að það verði þó hærra en í tilviki lánastofnana. Verðbréfafyrirtæki hafa ekki hliðstætt kerfislegt mikilvægi og lánastofnanir og því eru ekki viðlíka samfélagslegir hagsmunir af því að takmarka áhættutöku þeirra og áhættutöku lánastofnana.
Á að breyta viðmiðum fyrir greiðslu kaupauka með hlutabréfum og skyldum gerningum? Hvorki er áformað að nýta heimild 3. mgr. 32. gr. IFD til að takmarka gerð og skipulag gerninga sem eru nýttir til að fullnægja áskilnaði j-liðar 1. mgr. greinarinnar um að minnst helmingur breytilegra launa samanstandi af hlutabréfum og skyldum gerningum né heimildir 5.–7. mgr. greinarinnar til að breyta viðmiðum 4. mgr. sömu greinar um hvaða fyrirtæki eru undanþegin áskilnaði j-liðar 1. mgr. 

Helstu fyrirhuguðu breytingar á gildandi lögum og reglum, hvort heldur bætt er við eða fellt brott 
Sjá D.1.

	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Fyrirhuguð löggjöf er ekki talin vekja stjórnskipuleg álitamál.
Innleiðing Evrópugerðanna í íslensk lög eftir að þær hafa verið teknar upp í EES-samninginn samræmist skuldbindingum Íslands samkvæmt samningnum.

Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Nei.

Er önnur grundvallarlöggjöf sem taka þarf tillit til? 
Já. Innleiðing verður meðal annars að taka mið af stjórnsýslulögum, nr. 37/1993, lögum um persónuvernd og vinnslu persónuupplýsinga, nr. 90/2018, lögum um opinbert eftirlit með fjármálastarfsemi, nr. 87/1998, og lögum um evrópskt eftirlitskerfi á fjármálamarkaði, nr. 24/2017.

	F. Samráð

	Hverjir eru helstu hagsmunaaðilar? 
Verðbréfafyrirtæki, viðskiptavinir og eigendur þeirra og Seðlabanki Íslands.

Er skörun við stjórnarmálefni annarra ráðuneyta? 
Nei. Evrópugerðirnar varða atriði sem heyra undir málefnasvið fjármála- og efnahagsráðuneytis samkvæmt 8. tölul. 4. gr. forsetaúrskurðar um skiptingu stjórnarmálefna milli ráðuneyta í Stjórnarráði Íslands, nr. 6/2022.

Samráð sem þegar hefur farið fram
Fjármála- og efnahagsráðherra hefur skipað starfshóp með fulltrúum frá Seðlabanka Íslands og Samtökum fjármálafyrirtækja til að vinna frumvarp til að innleiða Evrópugerðirnar. Áformaskjal þetta var unnið í samráði við starfshópinn. Af hálfu Samtaka fjármálafyrirtækja var lögð áhersla á að hámark kaupauka starfsmanna bæði verðbréfafyrirtækja og lánastofnana yrði tekið til heildstæðrar endurskoðunar þar sem að hámarkið væri talsvert strangara en CRD IV áskildi og lægra en hámörk sem giltu í öðrum EES-ríkjum. 
Drög að áformaskjali voru send öðrum ráðuneytum til umsagnar í maí 2024. Engar athugasemdir bárust. Í drögunum sem send voru öðrum ráðuneytum til umsagnar var einnig fjallað um fyrirhugaða innleiðingu reglugerðar COM(2021)664 („CRR III“) og tilskipunar COM(2021)663 („CRD VI“), eða svokallaðs bankapakka 2021, en ákveðið var að skilja þar á milli og fjalla um bankapakkann í öðru áformaskjali.

Fyrirhugað samráð 
Áformaskjal þetta verður birt í samráðsgátt stjórnvalda á vefnum Ísland.is og verða framkomnar umsagnir metnar að umsagnarfresti loknum. Dröpg að frumvarpi um innleiðingu á Evrópugerðunum verður unnið af fyrrgreindum starfshópi. Ráðgert er að birta drögin í samráðsgátt stjórnvalda.

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal
Með innleiðingu IFR og IFD verður í megindráttum skilið á milli varfærnisreglna um starfsemi verðbréfafyrirtækja annars vegar og lánastofnana hins vegar. Það gerir regluverkinu kleift að taka betur mið af sérstöðu hvorrar tegundar fyrirtækja fyrir sig. Það er í senn til þess fallið að treysta fjármálastöðugleika og draga úr kostnaði fyrirtækjanna. Samfélagsleg áhrif af innleiðingu gerðanna eru því líklega jákvæð. Upptaka og innleiðing þeirra er einnig liður í góðri framkvæmd Íslands á EES-samningnum.

	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Stefnt er að því að leggja frumvarp fyrir Alþingi á fyrri hluta árs 2025.

Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Verðbréfafyrirtæki munu þurfa að fylgja ákvæðum laganna eftir gildistöku þeirra og Fjármálaeftirlitið að hafa eftirlit með því. Unnt er að byrja að undirbúa það þegar í stað.

Hvaða forsendur þurfa að vera fyrir hendi til að lagasetning beri árangur? 
Lagasetningin sem slík er liður í því að fullnægja skuldbindingum Íslands samkvæmt EES-samningnum. Fjármálaeftirlitið hefur eftirlit með því að verðbréfafyrirtæki fylgi lögum og reglum sem innleiða Evrópugerðirnar.

Mælikvarðar á árangur og útkomu
Eftirlitsstofnun EFTA hefur eftirlit með því að Ísland fullnægi skuldbindingum sínum samkvæmt EES-samningnum og birtir upplýsingar um árangur ríkisins.

Hefur verið hugað að því að afla gagna til að meta árangur þegar þar að kemur?
Stjórnvöld halda utan um tölfræði um upptöku- og innleiðingarhalla á fjármálamarkaði, það er um fjölda gerða sem Evrópusambandið hefur samþykkt en á eftir að taka upp í EES-samninginn og um fjölda gerða sem hafa verið teknar upp í EES-samninginn en á eftir að leiða í landsrétt. Upptaka og innleiðing IFR og IFD og undirgerða þeirra hefur talsverð áhrif á upptöku- og innleiðingarhallann.

	I. Annað

	Nálgast má Evrópugerðirnar um verðbréfafyrirtæki og tengd gögn frá Evrópusambandinu á eftirfarandi vefslóðum:
· Álit Evrópsku bankaeftirlitsstofnunarinnar um varfærnisumgjörð fyrir verðbréfafyrirtæki frá desember 2015 (EBA/Op/2015/20).
· Álit Evrópsku bankaeftirlitsstofnunarinnar um varfærnisumgjörð fyrir verðbréfafyrirtæki frá 19. október 2016 (EBA-Op-2016-16).
· Umræðuskjal Evrópsku bankaeftirlitsstofnunarinnar um varfærnisumgjörð fyrir verðbréfafyrirtæki frá 4. nóvember 2016 (EBA/DP/2016/02).
· Álit Evrópsku bankaeftirlitsstofnunarinnar um varfærnisumgjörð fyrir verðbréfafyrirtæki frá 29. september 2017 (EBA/Op/2017/11).
· Skýrsla framkvæmdastjórnar Evrópusambandsins um varfærnisreglur um verðbréfafyrirtæki frá 20. desember 2017.
· Reglugerð (ESB) 2019/2033, um varfærniskröfur til verðbréfafyrirtækja.
· Tillaga framkvæmdastjórnar Evrópusambandsins að reglugerð með greinargerð. (Feril tillögunnar hjá stofnunum Evrópusambandsins má nálgast hér.)
· Tilskipun (ESB) 2019/2034, um varfærniseftirlit með verðbréfafyrirtækjum.
· Tillaga framkvæmdastjórnar Evrópusambandsins að tilskipun með greinargerð. (Feril tillögunnar hjá stofnunum Evrópusambandsins má nálgast hér.)
Nálgast má norræna löggjöf um verðbréfafyrirtæki og tengd gögn á eftirfarandi vefslóðum:
· Umfjöllun um reglugerð (ESB) 2019/2033 á vef norskra stjórnvalda.
· Umfjöllun um tilskipun (ESB) 2019/2034 á vef norskra stjórnvalda.
· Dönsk lov om fondsmæglerselskaber og investeringsservice og -aktiviteter, nr. 232/2024.
· Frumvarp til laganna. (Feril frumvarpsins hjá danska þinginu má nálgast hér.)
· Sænsk lag om särskild tillsyn över kreditinstitut och värdepappersbolag, nr. 968/2014.
· Lög nr. 193/2022, um breytingu á lögum nr. 968/2014 til innleiðingar á Evrópugerðunum um verðbréfafyrirtæki.
· Frumvarp til laganna. (Feril frumvarpsins hjá sænska þinginu má nálgast hér.)
· Finnsk lag om investeringstjänster, nr. 747/2012.
· Lög nr. 523/2021, um breytingu á lögum nr. 747/2012 til innleiðingar á Evrópugerðunum um verðbréfafyrirtæki.
· Frumvarp til laganna. (Feril frumvarpsins hjá finnska þinginu má nálgast hér.)

	J. Fylgiskjöl

	Mat á áhrifum lagasetningar – Frummat, sbr. eyðublað

